
1. PROPOSTA GĦAL DEĊIŻJONI TAL-PARLAMENT EWROPEW
dwar il-kwittanza għall-implimentazzjoni tal-baġit tal-Aġenzija tal-Unjoni Ewropea għall-Ażil (qabel id-19.1.2022, l-Uffiċċju Ewropew ta’ Appoġġ fil-qasam tal-Ażil) għas-sena finanzjarja 2022
(2023/2164(DEC))
Il-Parlament Ewropew,
–	wara li kkunsidra l-kontijiet annwali finali tal-Aġenzija tal-Unjoni Ewropea għall-Ażil għas-sena finanzjarja 2022,
–	wara li kkunsidra r-rapport annwali tal-Qorti tal-Awdituri dwar l-aġenziji tal-UE għas-sena finanzjarja 2022, flimkien mar-risposti tal-aġenziji[footnoteRef:1], [1:  ĠU C, C/2023/594, 27.10.2023.] 

–	wara li kkunsidra d-dikjarazzjoni ta’ assigurazzjoni[footnoteRef:2] dwar l-affidabbiltà tal-kontijiet u l-legalità u r-regolarità tat-tranżazzjonijiet ta’ bażi, ipprovduta mill-Qorti tal-Awdituri għas-sena finanzjarja 2022 skont l-Artikolu 287 tat-Trattat dwar il-Funzjonament tal-Unjoni Ewropea, [2:  ĠU C, C/2023/112, 12.10.2023.] 

–	wara li kkunsidra r-rakkomandazzjoni tal-Kunsill ta’ ... Frar 2024 dwar il-kwittanza li għandha tingħata lill-Aġenzija fir-rigward tal-implimentazzjoni tal-baġit għas-sena finanzjarja 2022 (00000/2024 – C9‑0000/2024),
–	wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,
–	wara li kkunsidra r-Regolament (UE, Euratom) Nru 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012[footnoteRef:3], u b’mod partikolari l-Artikolu 70 tiegħu, [3:  ĠU L 193, 30.7.2018, p. 1.] 

–	wara li kkunsidra r-Regolament (UE) Nru 439/2010 tal-Parlament Ewropew u tal-Kunsill tad-19 ta’ Mejju 2010 li jistabbilixxi Uffiċċju Ewropew ta’ Appoġġ fil-qasam tal-Ażil[footnoteRef:4], u b’mod partikolari l-Artikolu 36 tiegħu, [4:  ĠU L 132, 29.5.2010, p. 11.] 

–	wara li kkunsidra r-Regolament (UE) 2021/2303 tal-Parlament Ewropew u tal-Kunsill tal-15 ta’ Diċembru 2021 dwar l-Aġenzija tal-Unjoni Ewropea għall-Ażil u li jħassar ir-Regolament (UE) Nru 439/2010[footnoteRef:5], u b’mod partikolari l-Artikolu 55 tiegħu, [5:  ĠU L 468, 30.12.2021, p. 1.] 

–	wara li kkunsidra r-Regolament Delegat tal-Kummissjoni (UE) 2019/715 tat-18 ta’ Diċembru 2018 dwar ir-regolament finanzjarju qafas għall-korpi mwaqqfin skont it-TFUE u t-Trattat Euratom u msemmija fl-Artikolu 70 tar-Regolament (UE, Euratom) 2018/1046 tal-Parlament Ewropew u tal-Kunsill[footnoteRef:6], u b’mod partikolari l-Artikolu 105 tiegħu, [6:  ĠU L 122, 10.5.2019, p. 1.] 

–	wara li kkunsidra l-Artikolu 100 u l-Anness V tar-Regoli ta’ Proċedura tiegħu,
–	wara li kkunsidra l-opinjoni tal-Kumitat għal-Libertajiet Ċivili, il-Ġustizzja u l-Intern,
–	wara li kkunsidra r-rapport tal-Kumitat għall-Kontroll tal-Baġit (A9‑0000/2024),
1.	Jagħti l-kwittanza lid-Direttur Eżekuttiv tal-Aġenzija tal-Unjoni Ewropea għall-Ażil għall-implimentazzjoni tal-baġit tal-Aġenzija għas-sena finanzjarja 2022 / Jiddifferixxi d-deċiżjoni tiegħu dwar l-għoti ta’ kwittanza lid-Direttur Eżekuttiv tal-Aġenzija tal-Unjoni Ewropea għall-Ażil għall-implimentazzjoni tal-baġit tal-Aġenzija għas-sena finanzjarja 2022;
2.	Jippreżenta l-kummenti tiegħu fir-riżoluzzjoni t’hawn taħt;
3.	Jagħti istruzzjonijiet lill-President tiegħu biex tgħaddi din id-deċiżjoni, kif ukoll ir-riżoluzzjoni li hija parti integrali minnha, lid-Direttur Eżekuttiv tal-Aġenzija tal-Unjoni Ewropea għall-Ażil, lill-Kunsill, lill-Kummissjoni u lill-Qorti tal-Awdituri, u biex tiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

[bookmark: _Toc146792446][bookmark: _Toc157422115]2. PROPOSTA GĦAL DEĊIŻJONI TAL-PARLAMENT EWROPEW
dwar l-għeluq tal-kontijiet tal-Aġenzija tal-Unjoni Ewropea għall-Ażil (qabel id-19.1.2022, l-Uffiċċju Ewropew ta’ Appoġġ fil-qasam tal-Ażil) għas-sena finanzjarja 2022
(2023/2164(DEC))
Il-Parlament Ewropew,
–	wara li kkunsidra l-kontijiet annwali finali tal-Aġenzija tal-Unjoni Ewropea għall-Ażil għas-sena finanzjarja 2022,
–	wara li kkunsidra r-rapport annwali tal-Qorti tal-Awdituri dwar l-aġenziji tal-UE għas-sena finanzjarja 2022, flimkien mar-risposti tal-aġenziji[footnoteRef:7], [7:  ĠU C, C/2023/594, 27.10.2023.] 

–	wara li kkunsidra d-dikjarazzjoni ta’ assigurazzjoni[footnoteRef:8] dwar l-affidabbiltà tal-kontijiet u l-legalità u r-regolarità tat-tranżazzjonijiet ta’ bażi, ipprovduta mill-Qorti tal-Awdituri għas-sena finanzjarja 2022 skont l-Artikolu 287 tat-Trattat dwar il-Funzjonament tal-Unjoni Ewropea, [8:  ĠU C, C/2023/112, 12.10.2023.] 

–	wara li kkunsidra r-rakkomandazzjoni tal-Kunsill ta’ ... Frar 2024 dwar il-kwittanza li għandha tingħata lill-Aġenzija fir-rigward tal-implimentazzjoni tal-baġit għas-sena finanzjarja 2022 (00000/2024 – C9‑0000/2024),
–	wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,
–	wara li kkunsidra r-Regolament (UE, Euratom) Nru 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012[footnoteRef:9], u b’mod partikolari l-Artikolu 70 tiegħu, [9:  ĠU L 193, 30.7.2018, p. 1.] 

–	wara li kkunsidra r-Regolament (UE) Nru 439/2010 tal-Parlament Ewropew u tal-Kunsill tad-19 ta’ Mejju 2010 li jistabbilixxi Uffiċċju Ewropew ta’ Appoġġ fil-qasam tal-Ażil[footnoteRef:10], u b’mod partikolari l-Artikolu 36 tiegħu, [10:  ĠU L 132, 29.5.2010, p. 11.] 

–	wara li kkunsidra r-Regolament (UE) 2021/2303 tal-Parlament Ewropew u tal-Kunsill tal-15 ta’ Diċembru 2021 dwar l-Aġenzija tal-Unjoni Ewropea għall-Ażil u li jħassar ir-Regolament (UE) Nru 439/2010[footnoteRef:11], u b’mod partikolari l-Artikolu 55 tiegħu, [11:  ĠU L 468, 30.12.2021, p. 1.] 

–	wara li kkunsidra r-Regolament Delegat tal-Kummissjoni (UE) 2019/715 tat-18 ta’ Diċembru 2018 dwar ir-regolament finanzjarju qafas għall-korpi mwaqqfin skont it-TFUE u t-Trattat Euratom u msemmija fl-Artikolu 70 tar-Regolament (UE, Euratom) 2018/1046 tal-Parlament Ewropew u tal-Kunsill[footnoteRef:12], u b’mod partikolari l-Artikolu 105 tiegħu, [12:  ĠU L 122, 10.5.2019, p. 1.] 

–	wara li kkunsidra l-Artikolu 100 u l-Anness V tar-Regoli ta’ Proċedura tiegħu,
–	wara li kkunsidra l-opinjoni tal-Kumitat għal-Libertajiet Ċivili, il-Ġustizzja u l-Intern,
–	wara li kkunsidra r-rapport tal-Kumitat għall-Kontroll tal-Baġit (A9‑0000/2024),
1.	Japprova l-għeluq tal-kontijiet tal-Aġenzija tal-Unjoni Ewropea għall-Ażil għas-sena finanzjarja 2022 / Jipposponi l-għeluq tal-kontijiet tal-Aġenzija tal-Unjoni Ewropea għall-Ażil għas-sena finanzjarja 2022;
2.	Jagħti istruzzjonijiet lill-President tiegħu biex tgħaddi din id-deċiżjoni lid-Direttur Eżekuttiv tal-Aġenzija tal-Unjoni Ewropea għall-Ażil, lill-Kunsill, lill-Kummissjoni u lill-Qorti tal-Awdituri, u biex tiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).


[bookmark: _Toc146792447][bookmark: _Toc157422116]3. MOZZJONI GĦAL RIŻOLUZZJONI TAL-PARLAMENT EWROPEW
b’osservazzjonijiet li jiffurmaw parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija tal-Unjoni Ewropea għall-Ażil (qabel id-19.1.2022, l-Uffiċċju Ewropew ta’ Appoġġ fil-qasam tal-Ażil) għas-sena finanzjarja 2022
(2023/2164(DEC))
Il-Parlament Ewropew,
–	wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit tal-Aġenzija tal-Unjoni Ewropea għall-Ażil għas-sena finanzjarja 2022,
–	wara li kkunsidra l-Artikolu 100 u l-Anness V tar-Regoli ta’ Proċedura tiegħu,
–	wara li kkunsidra l-opinjoni tal-Kumitat għal-Libertajiet Ċivili, il-Ġustizzja u l-Intern,
–	wara li kkunsidra r-rapport tal-Kumitat għall-Kontroll tal-Baġit (A9‑0000/2024),
A.	billi, skont id-dikjarazzjoni tad-dħul u l-infiq[footnoteRef:13], il-baġit finali tal-Aġenzija tal-Unjoni Ewropea għall-Ażil (minn hawn ’il quddiem l-“Aġenzija”) għas-sena finanzjarja 2022 kien ta’ EUR 186 842 192, ammont li jirrappreżenta żieda ta’ 12,46 % meta mqabbel mal-2021; billi l-baġit tal-Uffiċċju huwa prinċipalment derivat mill-baġit tal-Unjoni; [13:  ĠU C 38, 31.01.2023, p.180.] 

B.	billi f’Ġunju 2022, l-Aġenzija ffirmat Ftehim ta’ Kontribuzzjoni mal-Kummissjoni għall-implimentazzjoni tal-fażi III tal-istrument għall-assistenza ta’ qabel l-adeżjoni (IPA) “Appoġġ reġjonali tal-UE għal sistemi ta’ ġestjoni tal-migrazzjoni sensittivi għall-protezzjoni fil-Balkani tal-Punent, Fażi III, Kuntratt 2” (minn hawn ’il quddiem l-“IPA III Balkani tal-Punent”) b’valur totali ta’ EUR 6 miljuni u perjodu ta’ implimentazzjoni ta’ 47 xahar;
C.	billi fl-2022 kien hemm żieda sinifikanti fil-baġit tal-Aġenzija minħabba kompiti estiżi skont ir-Regolament (UE) 2021/2303 li jimmira li l-Aġenzija ssir ċentru ta’ għarfien espert dwar l-ażil;
D.	billi fl-Unjoni kien hemm kważi miljun persuna li qed tfittex ażil u madwar 4 miljun benefiċjarju ta’ protezzjoni temporanja fl-2022;
E.	billi l-Qorti tal-Awdituri (il-“Qorti”), fir-rapport tagħha dwar il-kontijiet annwali tal-Aġenzija għas-sena finanzjarja 2022 (ir-“rapport tal-Qorti”), iddikjarat li kisbet aċċertament raġonevoli li l-kontijiet annwali tal-Aġenzija huma affidabbli u li t-tranżazzjonijiet ta’ bażi huma legali u regolari;
Ġestjoni baġitarja u finanzjarja
1.	Jinnota li l-isforzi ta’ monitoraġġ baġitarju matul is-sena finanzjarja 2022 irriżultaw f’rata ta’ implimentazzjoni baġitarja tar-rata tal-approprjazzjonijiet ta’ impenn (CA) tas-sena kurrenti ta’ 96,23 %, li tirrappreżenta tnaqqis żgħir ta’ 0,44 % meta mqabbla mal-2021 (96,67 %); jinnota li r-rata ta’ eżekuzzjoni tal-approprjazzjonijiet ta’ pagament (PA) tas-sena kurrenti kienet ta’ 89,55 %, li tirrappreżenta tnaqqis ta’ 1,36 % meta mqabbla mas-sena preċedenti 2021 (90,91 %); jinnota bi tħassib rata ta’ kanċellazzjoni relattivament għolja (15 %) tal-fondi riportati mill-2021 għall-2022, u b’hekk ma ntlaħqitx ir-rata mmirata annwali tal-Aġenzija ta’ inqas minn 10 %;
2.	Jenfasizza li fl-2022 il-Bord Amministrattiv (MB) tal-Aġenzija adotta żewġ emendi baġitarji (BA); jinnota f’dan il-kuntest li l-Aġenzija wettqet rieżami ta’ nofs is-sena tal-baġit tagħha tal-2022 li ddeterminat lill-Aġenzija titlob lill-Kummissjoni għal sussidju addizzjonali ta’ EUR 12-il miljun f’CAs u EUR 6 miljuni f’approprijazzjonijiet ta’ pagament biex tindirizza l-kompiti addizzjonali li joħorġu mill-kriżi umanitarja instigata mill-invażjoni illegali u mhux ipprovokata Russa tal-Ukrajna; jinnota li dawk l-ammonti ġew inklużi fl-ewwel emenda baġitarja tal-Aġenzija adottata f’Settembru 2022; jiddispjaċih madankollu li r-rieżami tal-baġit u l-ippjanar tal-ħarifa tal-Aġenzija enfasizza dewmien mhux previst fl-implimentazzjoni tal-pjanijiet operattivi (OP) rilevanti għall-kriżi tal-Ukrajna li wassal għal emenda baġitarja negattiva (it-tieni waħda) adottata mill-bord amministrattiv f’Novembru 2022, li naqqas l-approprjazzjonijiet ta’ pagament bi EUR 12-il miljun; josserva fl-aħħar nett li l-emendi baġitarji tal-Aġenzija rriflettew ukoll il-kontribuzzjoni volontarja tad-Danimarka (it-tieni pagament ta’ EUR 94 063) għall-implimentazzjoni tal-“Pjan Direzzjonali għall-Kooperazzjoni bejn l-EASO u l-Eġittu”, u l-ewwel prefinanzjament (ta’ EUR 2 968 129) għall-IPA III Balkani tal-Punent;
3.	Jinnota l-osservazzjoni mir-rapport tal-Qorti, fir-rigward tal-kontribuzzjonijiet tal-pajjiżi assoċjati ma’ Schengen (SAC) għall-baġit tal-Aġenzija, li l-arranġamenti konklużi bejn l-Unjoni u dawn il-pajjiżi li jservu bħala bażi legali għall-kalkolu ta’ dawk il-kontribuzzjonijiet, mhumiex ċari u jippermettu interpretazzjonijiet diverġenti, li jwasslu għal kontribuzzjonijiet minn kull SAC (għall-baġit tal-Aġenzija) ekwivalenti għal ħlasijiet insuffiċjenti ta’ madwar EUR 0,7 miljun (7 %) minħabba l-użu ta’ formula ta’ kalkolu li l-Qorti tqis difettuż minħabba li l-proporzjon tal-kontribuzzjoni huwa mmultiplikat b’ ammont li jirrifletti biss is-sussidju tal-baġit tal-Unjoni għall-attivitajiet tal-Aġenzija, filwaqt li, skont il-Qorti, dak l-ammont għandu jinkludi wkoll is-sehem tal-SAC; jistieden lill-Kummissjoni tindirizza din il-kwistjoni fin-negozjati li ġejjin mal-SAC dwar Ftehimiet ġodda li se jkopru l-parteċipazzjoni tal-SAC fil-ħidma tal-Aġenzija, bil-ħsieb li tiġi żgurata aktar ċarezza fiha;
Prestazzjoni
4.	Josserva li għall-2022 il-prestazzjoni tal-Aġenzija kienet imkejla kontra 204 miri annwali, li minnhom 48 % inqabżu, 26 % intlaħqu, 10 % kważi ntlaħqu, 12 % kienu tard u 4 % mhux applikabbli;
5.	Ifaħħar lill-Aġenzija għall-progress sinifikanti li sar fl-2022 lejn l-implimentazzjoni sħiħa tad-dispożizzjonijiet il-ġodda tar-Regolament (UE) 2021/2033; jinnota b’mod partikolari, mir-rapport ta’ segwitu tal-Aġenzija għall-kwittanza tal-2021 (minn hawn ’il quddiem ir-“rapport ta’ segwitu”), li l-Aġenzija stabbilixxiet il-Forum Konsultattiv (CF), kif ukoll ir-riżerva ta’ intervent għall-ażil li f’nofs Ġunju 2023 kien diġà magħmul minn 360 espert approvat mill-Istati Membri (minn 500 kif meħtieġ minn dak ir-Regolament), u kien twettaq il-proċess ta’ reklutaġġ tal-Uffiċjal tad-Drittijiet Fundamentali tiegħu li ħa l-kariga f’Mejju 2023, kif ukoll konsultazzjonijiet mal-partijiet ikkonċernati bil-ħsieb li jabbozza u jadotta l- Mekkaniżmu għall-Ilmenti; josserva fir-rigward tal-Mekkaniżmu ta’ Monitoraġġ li l-metodoloġija u l-programm kienu qed jiġu żviluppati bl-adozzjoni tagħhom ippjanata għall-ewwel kwart tal-2024, segwit minn eżerċizzju pilota ta’ monitoraġġ;
6.	Jinnota fir-rigward tal-qasam ta’ attività li jkopri l-iskjerament ta’ uffiċjali ta’ kollegament (LO) fl-Istati Membri (SM) u pajjiżi terzi, li l-limitazzjonijiet tar-riżorsi umani wasslu lill-Aġenzija biex tiġbor SM fejn LO wieħed ikopri sa erba’ SM, kif ukoll għal nuqqas ta’ skeda ta’ żmien għall-iżvilupp ta’ LOs għal pajjiżi terzi; jirrikonoxxi l-ħtieġa tal-Aġenzija għal riżorsi addizzjonali biex timplimenta bis-sħiħ ir-rekwiżiti tar-Regolament (UE) 2021/2303 f’dak il-qasam u jġedded it-talba tiegħu lill-Kummissjoni biex tirrifletti aħjar il-ħtiġijiet operattivi tal-Aġenzija meta tiddeċiedi dwar pjanijiet ta’ stabbiliment futuri;
7.	Jirrikonoxxi li fl-2022 l-Aġenzija ffaċċjat kompiti ġodda u sfidi multipli minħabba l-invażjoni illegali Russa tal-Ukrajna; jinnota f’dan il-kuntest li, fuq talba tal-awtoritajiet nazzjonali rilevanti, l-Aġenzija espandiet l-operazzjonijiet tagħha għal sitt SM addizzjonali, li wasslu għal pjanijiet operattivi f’total ta’ 14-il SM; ifaħħar lill-Aġenzija talli tgħin ukoll lil dawk l-SM fl-implimentazzjoni tad-Direttiva dwar il-Protezzjoni Temporanja (TPD); jinnota barra minn hekk li l-Aġenzija appoġġjat programm ta’ trasferiment volontarju li jassisti lill-persuni li qed jaħarbu mill-Ukrajna biex jirrilokaw fl-Unjoni u japplikaw għal protezzjoni temporanja, tat taħriġ dwar it-TPD lill-amministrazzjonijiet nazzjonali, żviluppat prodotti ta’ komunikazzjoni speċifiċi għall-pajjiżi (kotba żgħar, fuljetti u posters) b’informazzjoni mfassla apposta dwar il-protezzjoni temporanja, żiedet il-produzzjoni ta’ analiżi tas-sitwazzjoni u persunal skjerat għall-ewwel darba f’pajjiż mhux tal-Unjoni (il-Moldova);
8.	Jenfasizza, fost kisbiet oħra għall-2022, li l-Aġenzija ħolqot madwar 3 000 paġna ta’ prodotti tal-pajjiż tal-oriġini (COI), indirizzat aktar minn 1 000 talba medika individwali marbuta mal-attivitajiet mediċi tas-COI tal-Aġenzija, tat taħriġ li laħaq numru rekord ta’ total ta’ 13 000 parteċipant, u ppubblikat u/jew aġġornat noti ta’ gwida tal-pajjiż (dwar is-Somalja, l-Afganistan u l-Iraq); ifaħħar lill-Aġenzija wkoll talli tgħin lill-pajjiżi tal-Balkani tal-Punent permezz tal-forniment ta’ bini ta’ kapaċità istituzzjonali, taħriġ u kkowċjar fuq il-post tax-xogħol dwar proċeduri ewlenin tal-ażil fl-Albanija, il-Bożnja u Ħerzegovina, il-Kosovo, il-Montenegro, il-Maċedonja ta’ Fuq u s-Serbja;
Effiċjenza u kisbiet
9.	Jinnota li l-Aġenzija ilha tikkoopera ma’ diversi aġenziji tal-ġustizzja u l-affarijiet interni (eż. Frontex, eu-LISA, FRA, CEPOL) fir-rigward ta’ prodotti ta’ għarfien tas-sitwazzjoni, appoġġ biex jintlaħqu l-isfidi operazzjonali (inkluż il-persunal skjerat), tagħlim u skambju ta’ informazzjoni , kif ukoll taħriġ u bini ta’ kapaċità, fost oħrajn; jisħaq fuq l-importanza tal-kooperazzjoni għall-allokazzjoni korretta tar-riżorsi; jinnota wkoll li, abbażi ta’ ftehim dwar il-livell tas-servizz, eu-LISA tospita s-sit ta’ rkupru għall-Infrastruttura Loġika u l-Komunikazzjonijiet tal-ICT tal-Aġenzija; iħeġġeġ lill-Aġenzija tkompli tesplora modi għall-iskambju tal-aħjar prattiki u opportunitajiet, fi ħdan il-mandat il-ġdid tal-Aġenzija, sabiex taqsam ir-riżorsi u tkompli tiżviluppa sinerġiji ma’ aġenziji oħra f’oqsma ta’ interess reċiproku bil-għan li ttejjeb l-effiċjenza;
10.	Jilqa’ l-miżuri tal-Aġenzija meħuda fl-2022 biex tiżdied l-effiċjenza u s-simplifikazzjoni bħat-tnaqqis tal-passi proċedurali, l-awtomazzjoni ta’ kompiti ripetittivi, u t-tnedija ta’ mudell organizzattiv għall-forniment ta’ servizzi orizzontali li jqarreb il-kompetenza amministrattiva lejn il-punt tal-użu permezz ta’ preżenza remota, fuq il-post jew ibrida, u b’hekk ikunu ta’ benefiċċju għall-operazzjonijiet tal-pajjiż f’oqsma bħall-bidu finanzjarju tat-tranżazzjonijiet, l-appoġġ tal-ICT, l-appoġġ legali u l-ġestjoni tal-faċilitajiet; ifaħħar iż-żieda fl-effiċjenza tal-Aġenzija fl-iżgurar tas-sigurtà tal-persunal f’aktar operazzjonijiet ta’ pajjiż bl-użu tal-istess riżorsi bħal fl-2021; jinnota wkoll li l-Aġenzija implimentat diversi azzjonijiet immirati lejn it-titjib tal-effiċjenza fl-oqsma taċ-ċibersigurtà (pereżempju, permezz tal-fluss tax-xogħol ta’ rispons għall-inċidenti awtomatizzat), l-akkwist (permezz tan-nomina ta’ punti fokali għall-oġġetti u s-servizzi li jinxtraw l-aktar frekwenti sabiex tissaħħaħ il-kwalità u l-puntwalità ta’ proċeduri u tipprovdu appoġġ mill-fażijiet bikrija tal-akkwist), l-ICT (billi tipprovdi lill-utenti b’punt uniku ta’ referenza dwar l-istatus tat-talbiet tagħhom) u HR (billi jinfetħu l-ewwel moduli SYSPER dwar l-identità, l-organizzazzjoni, il-karriera, id-data personali u ġestjoni tal-ħin, fost oħrajn, kif ukoll sistema ta’ biljetti tal-HR għal servizzi ta’ appoġġ provduti lill-persunal kollu tal-Aġenzija); jistieden lill-Aġenzija timplimenta bis-sħiħ l-għodda tal-Kummissjoni għall-ġestjoni tal-akkwist pubbliku; jinnota mir-rapport konsolidat tal-attivitajiet tal-Aġenzija għall-2022 (minn hawn ’il quddiem is-“CAAR 2022”) żieda mġedda fis-sehem tar-riżorsi allokati għall-attivitajiet operattivi tal-Aġenzija li jikkorrispondu għal 79,13 % fl-2022 (meta mqabbel ma’ 72,14 % fl-2021 u 68,68 % fl-2020);
11.	Jirrikonoxxi mir-rapport tal-Qorti li l-Aġenzija mhijiex fost l-aġenziji li stabbilixxew pjanijiet korporattivi sabiex itejbu l-effiċjenza enerġetika u n-newtralità klimatika tal-operazzjonijiet tagħhom, għandhom xi forma ta’ rapportar ambjentali integrat fir-rapporti annwali tal-attività tagħhom u rċevew ir-reġistrazzjoni tal-EMAS; jenfasizza, madankollu, mit-tweġibiet tal-Aġenzija għall-mistoqsijiet bil-miktub tal-Parlament, li fl-2022 l-Aġenzija nediet l-ewwel fażi bi tħejjija għat-tfassil u l-implimentazzjoni ta’ sistema ta’ ġestjoni ambjentali u ħadet azzjonijiet preparatorji għall-fażijiet sussegwenti tagħha; iħeġġeġ lill-Aġenzija tkompli tinvolvi ruħha f’attivitajiet ta’ bini tal-kapaċità, kif ukoll tikkollabora ma’ aġenziji oħra u istituzzjonijiet tal-Unjoni bil-ħsieb li jitħaffef il-proċess ta’ ċertifikazzjoni tal-EMAS tal-Aġenzija; jenfasizza li l-Aġenzija tinkludi aspetti ambjentali fl-ispeċifikazzjonijiet tekniċi jew fil-kriterji tal-għoti, pereżempju, għal kuntratti ta’ bini, servizz ta’ kantin, u servizzi ta’ tindif, fost oħrajn; jistieden lill-Aġenzija tikkunsidra wkoll li tiżviluppa l-politika tagħha ta’ akkwist pubbliku ekoloġiku;
Politika dwar il-persunal
12.	Jinnota d-distribuzzjoni tal-ġeneri tal-Aġenzija b’9 irġiel (69 %) u 4 nisa (31 %) fil-maniġment għoli u medju tagħha (l-istess distribuzzjoni bħal fl-2021), b’27 raġel (48 %) u 29 mara (52 %) fuq il-bord amministrattiv tagħha (distribuzzjoni mtejba meta mqabbla mal-2021) u bi 203 irġiel (39 %) u 316-il mara (61 %) għall-persunal ġenerali (l-istess distribuzzjoni bħal fl-2021); josserva b’apprezzament l-impenn tal-Aġenzija li tinkludi fl-istrateġija tal-HR tagħha li jmiss azzjonijiet li se jagħtu prijorità lill-promozzjoni tar-rappreżentanza tal-ġeneri u d-diversità mal-Aġenzija, u tippromwovi programmi ta’ żvilupp tat-tmexxija mfassla għal maniġers aspiranti;
13.	Jinnota li, fil-31 ta’ Diċembru 2022, 90 % tat-tabella tal-persunal ġiet eżegwita (87 % fl-2021), bi 333 aġent temporanju maħtur minn total ta’ 371 kariga ta’ aġent temporanju awtorizzat fil-qafas tal-baġit tal-Unjoni (meta mqabbla ma’ 366 post awtorizzat fl-2021); jilqa’ żieda mġedda fir-rata ta’ okkupanza tal-Aġenzija; jiddispjaċih għal fatt taż-żieda fir-rata tal-fatturat tal-Aġenzija minn 4,1 % fl-2021 għal 8,2 % fl-2022; jinnota li, barra minn hekk, 184 aġent kuntrattwali (CA) u 10 esperti nazzjonali sekondati ħadmu għall-Aġenzija fl-2022; jenfasizza li fil-qafas tal-gwerra fl-Ukrajna u l-implimentazzjoni tat-TPD, il-Kummissjoni tat lill-Aġenzija 90 kariga ta’ CA għal żmien qasir għal perjodu ta’ sentejn; josserva li fl-2022 l-Aġenzija ppubblikat 29 post vakanti u ħarġet 138 offerta ta’ xogħol għal aġenti temporanji u kuntrattwali;
14.	Jilqa’ l-politika tal-Aġenzija dwar il-protezzjoni tad-dinjità tal-persuna u l-prevenzjoni tal-fastidju psikoloġiku u sesswali, l-implimentazzjoni tar-regoli tal-Kummissjoni dwar it-tmexxija ta’ inkjesti amministrattivi u proċedimenti dixxiplinarji u l-gwida interna dwar talbiet għal assistenza skont l-Artikolu 24 tar-Regolamenti tal-Persunal tal-Unjoni (USR); jinnota mit-tweġibiet tal-Aġenzija għall-mistoqsijiet bil-miktub tal-Parlament li l-Aġenzija rċeviet tliet każijiet ta’ fastidju fl-2022, li tnejn minnhom ġew miċħuda peress li ma kienet preżenti l-ebda evidenza prima facie ta’ fastidju u ngħalqet mingħajr azzjoni ulterjuri, filwaqt li fit-tielet każ, infetħet inkjesta amministrattiva; jitlob li l-Aġenzija żżomm l-awtorità ta’ kwittanza informata dwar l-eżitu ta’ dik l-inkjesta; jinnota b’sodisfazzjon li, wara rakkomandazzjoni magħmula mis-Servizz tal-Awditjar Intern (IAS) tal-Kummissjoni, l-Aġenzija adottat il-gwida dwar inkjesti amministrattivi u proċeduri dixxiplinarji f’April 2023;
15.	Jinnota mis-segwitu tal-Aġenzija għall-osservazzjonijiet orizzontali tal-Parlament li saru b’rabta mal-proċedura ta’ kwittanza tal-2021, kif ukoll mir-rapport ta’ segwitu tal-Aġenzija, li f’dawn l-aħħar snin (mill-2019) l-Aġenzija ilha tuża s-servizzi ta’ ditta legali esterna (speċjalizzata fil-liġi tas-servizz ċivili tal-Unjoni) meta tittratta każijiet ta’ allegat fastidju (jiġifieri, talbiet għall-għajnuna taħt l-Artikolu 24 tal-USR); josserva f’dan il-kuntest li l-Unità tas-Servizzi Legali tal-Aġenzija twettaq valutazzjoni biex tiddetermina jekk hemmx bżonn li jintalab appoġġ jew parir minn ditta legali esterna u dik l-unità tamministra l-proċedura rilevanti u tikkollabora mal-Unità tar-Riżorsi Umani tal-Aġenzija f’dawk il-każijiet kollha; ifakkar madankollu, mir-riżoluzzjoni ta’ kwittanza tal-Parlament għall-2017 li rrifjutat li tagħti l-kwittanza lill-eks direttur eżekuttiv tal-Aġenzija għall-implimentazzjoni tal-baġit ta’ dik is-sena, l-impenn tal-Aġenzija li ttemm l-esternalizzazzjoni tal-konsulenza legali permezz tal-istabbiliment ta’ servizz legali intern; jistieden lill-Aġenzija tinforma lill-awtorità ta’ kwittanza għaliex dak l-impenn ma nżammx;
16.	Ifakkar fis-sejba tal-Qorti li fl-2020 l-Aġenzija kellha 16-il kariga maniġerjali vakanti, b’10 minn dawk okkupati fuq bażi interim għal aktar minn sena, kif ukoll kwistjonijiet oħra bħal maniġers interim li kienu qed jokkupaw żewġ postijiet, fit-tabella tal-persunal tal-Aġenzija; jinnota b’apprezzament mir-rapport ta’ segwitu tal-Aġenzija l-azzjonijiet ta’ mitigazzjoni sussegwenti li ħadet sabiex tikkonforma mal-Artikolu 7(2) tal-USR, l-ewwel billi tnaqqas in-numru ta’ okkupazzjonijiet temporanji ta’ karigi maniġerjali li jaqbżu sena għal tnejn fi tmiem l-2022, u, mill-2023, twaqqafhom għal kollox, billi l-ebda membru tal-persunal ma jkun f’pożizzjonijiet maniġerjali temporanji għal aktar minn sena; jilqa’ l-impenn tal-Aġenzija li tipprijoritizza r-reklutaġġ ta’ karigi maniġerjali; ifaħħar lill-Aġenzija għall-progress li sar fl-2022 u l-2023 fir-rigward tal-proċeduri ta’ reklutaġġ għal diversi pożizzjonijiet ta’ ġestjoni superjuri u medja, inkluża dik tad-Deputat Direttur Eżekuttiv, billi, skont ir-rapport ta’ segwitu tal-Aġenzija, żewġ proċeduri ta’ għażla tlestew, filwaqt li disa’ proċeduri ta’ għażla għadhom għaddejjin jew mhumiex finalizzati; jitlob li l-Aġenzija żżomm l-awtorità ta’ kwittanza informata dwar l-eżitu ta’ dawk il-proċeduri kollha; josserva fl-aħħar nett mis-sit web tal-Aġenzija li fil-15 ta’ Jannar 2024, il-kap taċ-Ċentru tal-Amministrazzjoni tal-Aġenzija jinsab f’pożizzjoni ad interim, filwaqt li l-kap taċ-Ċentru tal-Affarijiet Istituzzjonali u Orizzontali tal-Aġenzija f’pożizzjoni ta’ aġent;
17.	Jenfasizza li l-azzjonijiet ta’ mitigazzjoni meħuda mill-Aġenzija sabiex tikkonforma mal-Artikolu 7(2) tal-USR, il-missjoni ta’ tfittxija tal-fatti mwettqa mill-IAS f’Ottubru 2022, il-ħidma fuq il-post tal-Qorti għall-awditjar tas-sena finanzjarja 2022, l-osservazzjonijiet rilevanti tal-Parlament indirizzati lill-Aġenzija fir-riżoluzzjoni ta’ kwittanza tal-Parlament għall-2021, kif ukoll l-investigazzjoni (li għaddejja bħalissa) imnedija mill-Uffiċċju Ewropew Kontra l-Frodi (OLAF) fl-24 ta’ Novembru 2022 ħarġu wkoll bħala riżultat ta’ email anonima li kien fiha bosta allegazzjonijiet ta’, inter alia, irregolaritajiet relatati mal-persunal ikkawżati mit-tim maniġerjali superjuri kollu tal-Aġenzija; jitlob kooperazzjoni sħiħa tal-Aġenzija mal-OLAF fl-investigazzjoni li għaddejja; jinnota mis-CAAR tal-2022 il-konklużjonijiet tal-Qorti li l-kalkolu tal-konċessjonijiet għall-gradazzjoni ta’ okkupazzjoni temporanja ta’ karigi maniġerjali kien legali u regolari, filwaqt li l-okkupazzjoni temporanja ta’ karigi li jaqbeż sena ma kinitx konformi madankollu mingħajr ma rriżultat f’pagamenti irregolari; jistieden lill-Aġenzija tinforma lill-awtorità ta’ kwittanza dwar il-progress u l-istadji tal-investigazzjoni;
18.	Ifakkar li fl-2018 l-OLAF ikkonkluda investigazzjoni oħra li wasslet għal sejbiet marbuta ma’, pereżempju, ġestjoni ħażina tar-riżorsi umani, ir-riżenja tad-direttur eżekuttiv tal-Aġenzija ta’ dak iż-żmien u l-adozzjoni mill-bord amministrattiv tal-Aġenzija ta’ pjan ta’ azzjoni ta’ governanza bil-għan li terġa’ tiġi stabbilita l-fiduċja internament u esternament, it-tisħiħ tal-istruttura ta’ governanza, u l-bini mill-ġdid tal-kapaċità interna; josserva li minkejja r-riorganizzazzjonijiet imwettqa mill-Aġenzija f’dawn l-aħħar snin, jidher li għadhom jeżistu kwistjonijiet li jistgħu jindikaw l-eżistenza ta’ problemi strutturali; jistieden f’dan il-kuntest lill-Kummissjoni tidentifika soluzzjonijiet għat-twettiq ta’ valutazzjoni indipendenti tar-riorganizzazzjonijiet reċenti tal-Aġenzija sabiex jiġi evalwat sa liema grad l-organigramma attwali tal-Aġenzija u d-distribuzzjoni tar-responsabbiltajiet fost il-pożizzjonijiet tal-maniġment superjuri u medju tal-Aġenzija huma suxxettibbli għal riskji ta’ ineffiċjenzi, ġestjoni ħażina tar-riżorsi umani, u nuqqas ta’ trasparenza (inkluż lejn l-bord amministrattiv tal-Aġenzija) fost oħrajn;
19.	Jinnota bi tħassib li l-Aġenzija ma adottatx il-“Karta dwar id-Diversità u l-Inklużjoni”, u lanqas ma rrapportat dwar miżuri meħuda għall-integrazzjoni ta’ persuni b’diżabilità; ifakkar li l-Karta tad-Drittijiet Fundamentali tal-Unjoni tipprojbixxi d-diskriminazzjoni minħabba diżabilità u tirrikonoxxi d-dritt tal-persuni b’diżabilità li jibbenefikaw minn miżuri biex jiġu żgurati l-indipendenza, l-integrazzjoni soċjali u okkupazzjonali u l-parteċipazzjoni tagħhom fil-ħajja tal-komunità; jinnota madankollu l-impenn tal-Aġenzija li tindirizza dawk l-oqsma permezz ta’ miżuri li se jiġu implimentati ladarba tiġi adottata l-Istrateġija tal-HR li jmiss; josserva wkoll li l-Aġenzija ħadet inizjattivi u daħħlet fis-seħħ diversi miżuri sabiex ittejjeb il-benessri tal-persunal tagħha fuq ix-xogħol u l-bilanċ bejn ix-xogħol u l-ħajja privata bħal korsijiet ta’ taħriġ immirati, ftehimiet ta’ livell ta’ servizz ma’ fornituri tal-kura tat-tfal u skejjel, appoġġ psikoloġiku u soċjali servizz, kampanji li jqajmu kuxjenza, kif ukoll attivitajiet ta’ ħin liberu;
Akkwist
20.	Ifakkar fl-osservazzjonijiet tal-Qorti għas-snin finanzjarji 2017 u 2020 li skonthom il-proċeduri ta’ akkwist għal bini mikri f’Lesbos u Ruma kienu irregolari minħabba kompetizzjoni insuffiċjenti u nuqqas ta’ rispett tal-prinċipju tal-ekonomija; jinnota mir-rapport tal-Qorti li l-ħlasijiet sussegwenti kollha li saru b’rabta ma’ dawk il-proċeduri huma irregolari, inklużi l-ħlasijiet assoċjati li jammontaw għal EUR 281 095 li saru fl-2022; jinnota b’sodisfazzjon mir-rapport tal-Qorti l-azzjonijiet korrettivi meħuda mill-Aġenzija, li permezz tagħhom il-kuntratti ta’ kiri għall-bini f’Lesbos u Ruma ġew fi tmiemhom fit-30 ta’ April 2023 u fil-31 ta’ Lulju 2023, rispettivament; jinnota mis-CAAR tal-2022 li qed tintalab soluzzjoni sostenibbli għall-kera f’Lesbos b’kooperazzjoni mal-awtoritajiet Griegi;
21.	Jinnota l-osservazzjoni mir-rapport tal-Qorti li l-Aġenzija kienet xtrat tagħmir tal-IT minn katalgu online ta’ fornitur minflok mil-lista tal-prezzijiet approvata minn qabel inkluża mal-offerti finanzjarji u tekniċi, li konsegwentement tinvolvi prezz tax-xiri li kien ta’ 44 % (l-ekwivalenti tal-ammont ta’ EUR 49 224 meqjusa irregolari mill-Qorti) aktar għali milli kieku kien ikun ibbażata fuq il-lista tal-prezzijiet approvata minn qabel; jinnota mit-tweġiba tal-Aġenzija li d-deċiżjoni li jinxtraw dawk l-oġġetti kienet iddeterminata mill-ħtiġijiet operattivi u l-urġenza kif ukoll id-disponibbiltà limitata tas-suq tal-provvisti tal-IT u kontrolli adegwati ġew definiti biex jipprovdu assigurazzjoni raġonevoli li x-xiri ta’ oġġetti ta’ sostituzzjoni mill-katalgu online se jkun limitat għall-prezz għall-oġġett korrispondenti kif elenkat fl-offerta inizjali tal-kuntrattur;
Il-prevenzjoni u l-ġestjoni tal-kunflitti ta’ interess u t-trasparenza
22.	Ifaħħar il-progress li sar mill-Aġenzija fl-2022 fil-qasam tal-ġestjoni u l-prevenzjoni ta’ kunflitti ta’ interess, u gwida etika permezz ta’ ħidma preparatorja li wasslet għall-adozzjoni f’Jannar 2023 ta’ deċiżjoni waħda applikabbli għall-membri tal-bord amministrattiv tal-Aġenzija, kif ukoll għall-organizzazzjonijiet u korpi kompetenti li huma membri tas-CF tal-Aġenzija u żewġ deċiżjonijiet applikabbli għall-persunal tal-Aġenzija; jilqa’ l-ħatra tal-korrispondent tal-etika tal-Aġenzija kif ukoll l-impenn tal-Aġenzija li tinkludi testi standard dwar dikjarazzjonijiet ta’ kunflitti ta’ interess fl-istediniet għal-laqgħat li jinkludu parteċipanti esterni; jinnota b’sodisfazzjon li l-Aġenzija żviluppat gwida dwar ir-regoli u l-proċeduri ta’ wara l-impjieg applikabbli għall-persunal li jitlaq mill-Aġenzija;
23.	Jinnota li d-dikjarazzjonijiet tal-interessi u s-CVs tal-membri tal-bord amministrattiv huma ppubblikati fuq is-sit web tal-Aġenzija, kif ukoll id-dikjarazzjonijiet tal-interessi u s-CVs tal-persunal maniġerjali tal-Aġenzija; josserva madankollu li s-CVs tal-esperti interni u esterni mhumiex disponibbli fuq is-sit web tal-Aġenzija; jinnota mit-tweġibiet tal-Aġenzija għall-mistoqsijiet bil-miktub tal-Parlament li fl-2022 ma kien hemm l-ebda każ ta’ kunflitti ta’ interess jew ta’ żvelar ta’ informazzjoni protetta miftuħ, magħluq jew għaddej, fil-livell tal-Aġenzija; ifaħħar lill-Aġenzija talli żammet djalogu mill-qrib ma’ organizzazzjonijiet tas-soċjetà ċivili rilevanti li joperaw fil-qasam tal-ażil permezz tas-CF tal-Aġenzija, li din tal-aħħar ġiet rikostitwita (116-il membru) f’Ġunju 2022 b’sett ġdid ta’ regoli li joħorġu mir-Regolament (UE) 2021/2303;
Kontroll intern
24.	Jinnota l-osservazzjoni mir-rapport tal-Qorti li tliet każijiet ta’ sottodelegazzjonijiet li kienu jeħtieġu konferma mill-ġdid f’April 2021 ma kinux ġew ikkonfermati mill-ġdid sa Frar 2022, meta s-sitwazzjoni ġiet irranġata, u konsegwentement l-Aġenzija kienet qed tikser ir-regoli interni tagħha li jispeċifikaw li s-sottodelegazzjonijiet ta’ awtorità finanzjarja għandhom jiġġeddu hekk kif ikun ġie nnominat uffiċjal awtorizzanti ġdid b’delega;
25.	Jilqa’ l-progress li sar mill-Aġenzija fl-indirizzar tar-rakkomandazzjonijiet li baqgħu miftuħa minn verifiki preċedenti mwettqa mill-IAS u l-Qorti; jinnota mis-CAAR tal-2022 li xi rakkomandazzjonijiet, b’rabta mal-awditjar tal-IAS mill-2020 (“Ġestjoni u Etika tar-Riżorsi Umani fl-EASO”) u 2021 (“Governanza tal-IT u ġestjoni tal-proġetti tal-IT”) għadhom għaddejjin jew ttardjaw b’mod sinifikanti; jinnota wkoll mir-rapport tal-Qorti li tliet rakkomandazzjonijiet minn verifiki tal-passat imwettqa mill-Qorti għadhom miftuħa: żewġ rakkomandazzjonijiet fir-rigward tal-kuntratti ta’ kiri għall-bini ta’ Lesbos u Ruma li l-Aġenzija tistenna li jitqiesu bħala magħluqa mill-Qorti fl-2024 wara li twettqu l-aħħar pagamenti assoċjati (irregolari) fl-2023 u rakkomandazzjoni waħda fir-rigward tal-istabbiliment mill-Aġenzija ta’ kontrolli finanzjarji ex post effettivi; jistieden f’dan il-kuntest lill-Aġenzija tħaffef l-implimentazzjoni tal-azzjonijiet korrettivi pendenti u żżomm lill-awtorità ta’ kwittanza informata dwar il-progress imwettaq f’dan ir-rigward;
26.	Jinnota li l-Aġenzija wettqet awtovalutazzjoni tas-sistema ta’ kontroll intern tagħha (ICSA) għall-2022, u kkonkludiet li l-kontrolli ġenerali fis-seħħ qed jaħdmu kif maħsub b’10 prinċipji jkunu kompletament effettivi u 7 jkunu effettivi, filwaqt li xi titjib huwa meħtieġ fil-livell tal-komponenti “Ambjent ta’ kontroll”, “Attivitajiet ta’ kontroll” u “Attivitajiet ta’ monitoraġġ”; jenfasizza barra minn hekk li fl-2022, ġiet implimentata strateġija bbażata fuq ir-riskju għal kontrolli finanzjarji ex post ibbażata fuq tranżazzjonijiet kampjunati u operazzjonijiet ta’ akkwist li jkopru sentejn finanzjarji (2020-2021); josserva mis-CAAR tal-2022 li r-riżultati ta’ dawk il-kontrolli inkludew 44 osservazzjoni u pproponew 122 azzjoni korrettiva; jinnota li bħala parti mill-eżerċizzju ICSA għall-2022, matul l-ewwel kwart tal-2023 l-Aġenzija wettqet kontrolli fuq il-qagħda attwali tal-implimentazzjoni ta’ dawk il-122 azzjoni korrettiva (maqbula minn qabel), li minnhom 45 azzjoni korrettiva biss (40 %) kienu implimentati fil-ħin u b’mod adegwat mis-sidien tan-negozji rilevanti; jistieden lill-Aġenzija tindirizza l-azzjonijiet korrettivi kollha li baqgħu miftuħa u żżomm lill-awtorità ta’ kwittanza informata dwar il-progress imwettaq f’dan ir-rigward; josserva b’apprezzament li l-Aġenzija tippreżenta b’mod trasparenti (l-Anness IX tas-CAAR 2022) id-dettall u l-istat attwali tan-nuqqasijiet identifikati u l-azzjonijiet korrettivi miftiehma li jirriżultaw minn diversi sorsi (ġestjoni ta’ eċċezzjonijiet u avvenimenti ta’ nuqqas ta’ konformità, kriterji ta’ monitoraġġ tal-kontroll intern, ICSAs, kontrolli finanzjarji ex ante u ex post, rapporti tal-awditjar, ġestjoni tar-riskju, eċċ.);
27.	Ifakkar li l-istrateġija ta’ kontra l-frodi tal-Aġenzija għall-perjodu 2020-2022 ġiet adottata f’Lulju 2020, u stabbilixxiet 25 miżura ta’ prijorità mmonitorjati permezz ta’ serje ta’ attivitajiet ta’ kontroll; jinnota b’apprezzament li fl-2022, 93 % tal-attivitajiet ta’ kontroll relatati mal-implimentazzjoni ta’ dik l-istrateġija tqiesu bħala implimentati; jilqa’ l-isforzi ta’ sensibilizzazzjoni tal-Aġenzija fir-rigward ta’ kwistjonijiet relatati mal-frodi, billi 56,7 % tal-persunal statutorju tal-Aġenzija pparteċipa f’taħriġ dwar il-prevenzjoni tal-frodi u l-identifikazzjoni tar-riskju tal-frodi; jinnota b’sodisfazzjon li l-Aġenzija tippreżenta b’mod trasparenti (l-Anness XII tar-CAAR 2022) id-dettall u l-istatus tal-attivitajiet ta’ kontroll fir-rigward tal-istrateġija kontra l-frodi tal-Aġenzija;
Kummenti oħra
28.	Jinnota li l-Aġenzija implimentat miżuri differenti biex iżżid il-viżibbiltà pubblika u l-preżenza online tagħha billi, pereżempju, nediet sit web aġġornat u identità viżiva korporattiva ġdida, tejbet il-portafoll tal-media soċjali tagħha b’enfasi fuq formati awdjoviżivi u laqgħat gruppi ta’ studenti fil-bini tagħha;
°
°	°
29.	Jirreferi, fir-rigward tal-kummenti l-oħrajn li jakkumpanjaw id-deċiżjoni tiegħu dwar il-kwittanza, li huma ta’ natura orizzontali, għar-riżoluzzjoni tiegħu ta’ [...][footnoteRef:14] 2024 dwar il-prestazzjoni, il-ġestjoni finanzjarja u l-kontroll tal-aġenziji. [14:  Testi adottati, P9_TA(2024)0000.] 

